છાપાઓમાં સામસામી ચેલેંજો છપાવા માંડી. મોડા ઉઠનારા પણ મળસ્કે ઉઠી ઉઠીને છાપું જોવા હોટલે જવા માંડ્યા. આજનું છાપું ‘શું ક્યે છે ?’ એમ આ પ્રકરણના સંદર્ભમાં પૂછાવા માંડ્યું.રોજના સો-સવાસો કાગળો મીઠાભાઈ પર આવવા માંડ્યા. એમાંથી નેવું ટકા ધાક-ધમકીના. તો થોડા ભયપ્રેરીત શિખામણ ભરેલા, બાકીના દસેક ટકા તરફેણના. દિવસ નજીક આવવા માંડ્યો તેમ તેમ વાતાવરણમાં ઉત્તેજનાની ગરમી વધતી ગઈ. છેલ્લે છેલ્લે ‘ટાઈમ્સ ઑફ ઈન્ડિયા’ અને ‘બોમ્બે ક્રોનીકલ’માંથી પત્રો આવ્યા: ‘તમે જબરદસ્ત હલચલ મચાવી છે. તમારો ફોટો–પરિચય, જીવનઝરમર મોકલો.’